જીજ્ઞેશ મેવાણીએ પોતાની ફેસબૂક પોસ્ટમાં લખ્યું છે, 'મારી મીડિયાના સાથીઓને વિનંતી છે કે, તેઓ હું રાહુલ ગાંધી સાથે મુલાકાત કરવાનો હોવાની ખોટી ખબર ન ફેલાવે. અમે રાહુલ ગાંધી કે બીજા કોઇ પણ નેતાને મળીશું તો વ્યક્તિગત લાભ માટે નહીં મળીએ. દલિત સમાજના જે પ્રશ્નો અંગે ગુજરાતની ભાજપ સરકાર વાત કરવા તૈયાર નથી, એ અંગે સ્પષ્ટતા માટે મળીશું. અમે છુપાઇને કેમ મળીએ? ખબર તો એ છપાવી જોઇએ કે છેલ્લા 22 વર્ષમાં ગુજરાતને શું મળ્યું?' ઉલ્લેખનીય છે કે, 1 નવેમ્બર અને બુધવારથી રાહુલ ગાંધી 3 દિવસ માટે ગુજરાતની મુલાકાતે છે, એ પહેલાં જીજ્ઞેશ મેવાણી અને રાહુલ ગાંધીની મુલાકાતના સમાચાર આવતા અનેક શક્યતાઓ ઊભી થઇ હતી. જો કે, જીજ્ઞેશે આ ફેસબૂક પોસ્ટ દ્વારા એ તમામ શક્યતાઓ પર હાલ પૂરતું પૂર્ણવિરામ મુક્યું છે.